जो कुछ है, जहाँ है, देखो खुश है। इतना खुश है, कि उसे अपनी ख़ुशी व्यक्त भी नहीं करनी पड़ रही, उसके होने में ही उसकी ख़ुशी है। तुम किसी स्वस्थ पौधे को देखो, उसे हँसना नहीं पड़ेगा। क्यों? क्योंकि उसका स्वास्थ ही उसकी ख़ुशी है। तुम नदी को देखो, वो कहेगी नहीं, कि बड़ी प्रसन्नता मिली। उसका बहना ही उसकी ख़ुशी है। तुम चिड़िया को देखो, वो चिल्लायेगी नहीं कि आह्लादित हूँ। उसका फुदकना ही उसकी ख़ुशी है। इंसान अकेला है जिसे ख़ुशी के लिए कुछ करना पड़ता है। कि ख़ुशी चाहिए तो ये कर के दिखाओ। प्रकृति में बाकी जो कुछ है, वो खुश ही खुश है। होने में ही खुश है। हूँ, तो खुश हूँ। निरंतर खुश हूँ। ख़ुशी में कोई बाधा पड़ ही नहीं रही है। कुछ पाना नहीं है, कि खुश हो जाएँगे तब। बात आ रही है समझ में?